Sigana mar 101: Yesu Inego
NE ANE gima rach matimoreni! Yesu inego. Ging’awe e yath. Ogur musmal e lwetene koda tiendene. Ang’o momiyo ng’ato ne nyalo timo mani ne Yesu?
En nikech jomoko ok ohero Yesu. Be ing’eyo ni gin jo mage? Achiel kuomgi en malaika marach, Satan kendo Jachien. En ema ne omiyo Adam gi Hawa oketho chik Jehova. Kendo Satan ema miyo wasik Yesu timo tim mahundu marachni.
Kata ka podi ok ogur Yesu e yadhni, wasike timone timbe mag jaro. Par ane kaka ne gibiro e puoth Gethsemane ma gikawe? Wasigugo ne gin jo mage? Ee, ne gin jotend din. We mondo wane gima timore bang’e.
Seche ma jotend din okawo Yesu, jootene ringo, kendo weye. Giweyo Yesu kende gi wasike nikech giluor. Kata kamano, jaote Petro kod Johana ok dhi mabor ahinya. Giluwo mos mondo gine gima timore ne Yesu.
Jodolo tero Yesu ir jaduong’ Annas ma ne jadolo maduong’ chon. Ji ok bed kae kuom kinde mang’eny. Bang’e, gitero Yesu e od Kaiafa makoro e jadolo maduong’. Jotend din mang’eny ochokore e ode.
Ei od Kaiafa kae, ema giyale Yesu. Irwako ji e odno mondo owach weche mag miriambo kuom Yesu. Jotend din duto wacho ni: ‘Yesu nyaka negi.’ Bang’e ging’ulo olaw e wang’e kendo gigoye adhong’.
E kinde ma gigi duto timore, Petro ni oko e laru. Nikech piny ng’ich e otienono, ji moko mach. Seche ma gioyo mach, jatich moro ma nyako ng’iyo Petro kendo owacho ni: ‘Ng’atni bende ne nitie gi Yesu.’
‘Ooyo, ne ok an kode!’ Petro dwoko.
Ji nyiso Petro nyadidek ni ne en kod Yesu. Kata kamano, nyadidekgo duto Petro wacho ni mano ok en adier. Ka Petro chiwo dwoko mar adek, Yesu lokore to ng’iye. Petro winjo malit nikech owacho miriambo, omiyo odhi oko kendo oyuak.
Tich Abich gokinyi ka chieng’ wuok, jodolo tero Yesu e kar romo maduong’ mar Jobura duto. Ka gin kanyo, giwacho gima gibiro timo kode. Gitere ir Pontio Pilato, jatend piny Judea.
Jodolo nyiso Pilato ni: ‘Ng’atni en ng’a marach. Nyaka nege.’ Bang’ penjo Yesu gik moko, Pilato wacho ni: ‘Ok ane ka nitie gima rach mosetimo.’ Bang’ mano, Pilato tero Yesu ir Herode Antipa. Herode e jatend Galili, to odak Jerusalem. Herode bende ok ne gima rach ma Yesu osetimo, omiyo oduoke ir Pilato.
Pilato dwaro mondo ogony Yesu. Kata kamano, wasik Yesu dwaro ni mabus moro ema mondo ogony kare. Mabusno en Baraba ma jamecho. Koro en saa auchiel, seche ma Pilato kelo Yesu oko. Onyiso ji ni: ‘Neuru! Ruodhu e!’ Kata kamano, jodolo madongo to kok ni: ‘Gole oko! Nege! Nege!’ Kuom mano, Pilato gonyo Baraba, to gikawo Yesu mondo odhi onegi.
Tich Abich bang’ saa auchiel odiechieng’, Yesu iguro e yath. E dir Yesu koni gi koni nitie jo maricho ariyo ma bende inego ka ogurgi e yath, to ok inyal nenogi e picha. Kinde matin ka Yesu podi ok otho, achiel kuom jorichogi wachone ni: ‘Parae, chieng’ midonjo e pinyruodhi.’ Yesu to dwoko ni: ‘Asingoni, ni inibed koda e Paradis.’
Donge mano en singo maber ahinya? Be ing’eyo ni en paradis mane ma Yesu wuoyo kuome? Paradis ma ne Nyasaye oloso mokwongo ne ni kanye? Ee, e piny kae. Kuom mano, kinde ma Yesu locho kaka ruoth e polo, obiro duoko jarichono e ngima mondo omi ng’atno oyud mor e Paradis manyien manobed e piny. Donge wanyalo bedo mamor nikech mano?
Mathayo 26:57-75; 27:1-50; Luka 22:54-71; 23:1-49; Johana 18:12-40; 19:1-30.
Penjo
- Kuom adier, en ng’ano ma ne omiyo oneg Yesu?
- Ang’o ma joote timo ka jotend din kawo Yesu?
- Ang’o matimore e od Kaiafa, jadolo maduong’?
- Ang’o momiyo Petro wuok oko kendo ywak?
- Bang’ duoko Yesu ir Pilato, ang’o ma jodolo madongo kok kawacho?
- Ang’o matimore ne Yesu Tich Abich bang’ saa auchiel, to singo mane ma omiyo jaricho ma ne ong’aw e yath e bathe?
- Paradis ma Yesu ne owuoyo kuome nobed kanye?
Penjo mamoko
- Som Mathayo 26:57-75.
Jokanyo mag od ng’ado bura maduong’ mar Jo-Yahudi, ne onyiso nade ni ne gin gi chuny marach? (Mat. 26:59, 67, 68)
- Som Mathayo 27:1-50.
Ang’o momiyo wanyalo wacho ni lit ma ne Judas winjo ne ok en lit mar adier? (Mat. 27:3, 4; Mari. 3:29; 14:21; 2 Kor. 7:10, 11)
- Som Luka 22:54-71.
Kaka Petro ne okwedo Yesu e otieno ma ne Yesu othoe, nyalo puonjowa ang’o? (Luka 22:60-62; Mat. 26:31-35; 1 Kor. 10:12)
- Som Luka 23:1-49.
Yesu notimo ang’o kane itimone timbe ma ok kare, kendo puonj mane ma wanyalo yudo kuom mano? (Luka 23:33, 34; Rumi 12:17-19; 1 Pet. 2:23)
- Som Johana 18:12-40.
En puonj mane ma wayudo kuom ng’eyo ni kata obedo ni Petro ne oluoro dhano kuom kinde matin, bang’e ne oyudo chir mobedo jaote motegno ahinya? (Joh. 18:25-27; 1 Kor. 4:2; 1 Pet. 3:14, 15; 5:8, 9)
- Som Johana 19:1-30.
Yesu ne neno nade mwandu mag piny e yo makare? (Joh. 2:1, 2, 9, 10; 19:23, 24; Mat. 6:31, 32; 8:20)
Weche ma Yesu ne owacho seche ma ne otho, nyiso nade ni ne obolore e bwo loch ma Jehova nigo e wi gik moko duto? (Joh. 16:33; 19:30; 2 Pet. 3:14; 1 Joh. 5:4)
luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn